
[bookmark: TextBodyBegin][bookmark: _GoBack]Il-Parlament Ewropew,
–	wara li kkunsidra r-rapporti u r-riżoluzzjonijiet preċedenti tiegħu dwar it-Turkija,
–	wara li kkunsidra l-Indiċi Dinji tal-Libertà tal-Istampa tal-2024 (2024 World Press Freedom Index), li jikklassifika lit-Turkija fil-158 post minn 180 pajjiż, 
–	wara li kkunsidra l-Artikoli 150(5) u 136(4) tar-Regoli ta’ Proċedura tiegħu,
A.	billi, fis-6 ta’ Mejju 2023, Bülent Mumay, ġurnalist Tork u koordinatur tal-bureau ta’ Istanbul tal-uffiċċju editorjali Tork tad-Deutsche Welle, ġie kkundannat 20 xahar ħabs għal posts fuq il-media soċjali dwar is-sekwestru li wettqet kumpanija favur il-gvern tal-fondi maħsuba għall-proġett tal-metrò tal-Muniċipalità ta’ Istanbul matul l-amministrazzjoni tal-AKP; billi l-appell tiegħu ġie miċħud, u t-tweets tiegħu tneħħew;
B.	billi, fl-20 ta’ Awwissu 2024, is-26 Qorti Reġjonali ta’ Istanbul, fil-kwalità tagħha ta’ qorti tal-appell, ikkonfermat is-sentenza u ordnat lill-Awtorità tat-Teknoloġiji tal-Informazzjoni u tal-Komunikazzjoni timblokka l-aċċess għar-rapporti tal-aħbarijiet dwar is-sentenza ta’ ħabs li kienet ġiet ikkonfermata; 
C.	billi l-verdett, flimkien ma’ ċensura ripetuta, juri l-pressjoni dejjem akbar li qed issir fuq il-libertà tal-istampa fit-Turkija, peress li l-każ ta’ Bülent Mumay mhuwiex inċident iżolat iżda parti minn xejra usa’ ta’ fastidju ġudizzjarju u ċensura mmirati lejn il-media indipendenti tat-Turkija; 
D.	billi t-Turkija, bħala membru tal-Kunsill tal-Ewropa u pajjiż kandidat tal-UE, hija meħtieġa tapplika l-ogħla standards u prattiki demokratiċi, inkluż ir-rispett għad-drittijiet tal-bniedem, l-istat tad-dritt, il-libertajiet fundamentali (bħal-libertà tal-istampa u l-libertà tal-espressjoni), id-dritt universali għal proċess ġust u r-rispett strett għall-prinċipju tal-preżunzjoni tal-innoċenza u d-dritt għal proċess korrett tal-liġi;
1.	Jikkundanna s-sentenza kontra Bülent Mumay, li ssegwi xejra usa’ maħsuba biex issikket il-ġurnaliżmu kritiku; jistieden lill-awtoritajiet Torok iwaqqgħu l-akkużi kontra Bülent Mumay u l-ħaddiema tal-media u l-ġurnalisti kollha detenuti arbitrarjament, kif ukoll l-avversarji politiċi, id-difensuri tad-drittijiet tal-bniedem, l-impjegati taċ-ċivil u l-akkademiċi; 
2.	Jinsab imħasseb serjament dwar id-deterjorament li qed iseħħ tal-istandards demokratiċi fit-Turkija, it-trażżin bla ħniena ta’ kull vuċi kritika u l-attakki fuq ġurnalisti indipendenti, attivisti u membri tal-oppożizzjoni fost rapporti frekwenti ta’ intimidazzjoni legali, ċensura u koerzjoni finanzjarja bħala l-modi kif jiġu mrażżna l-kritika u l-ġurnaliżmu investigattiv; 
3.	Jiddeplora l-fatt li l-Gvern Tork, permezz ta’ għadd ta’ liġijiet, inklużi l-liġi dwar il-media soċjali tal-2020, il-liġi kontra l-ħasil tal-flus tal-2021, u l-liġi dwar id-diżinformazzjoni tal-2022, bena għanqbuta kumplessa ta’ leġiżlazzjoni li sservi bħala għodda biex il-ġurnalisti jiġu kkontrollati u msikkta b’mod sistematiku; jinsab imħasseb ħafna dwar ir- “regolament dwar l-aġenti barranin” il-ġdid li għandu jiġi introdott sa tmiem l-2024;
4.	Ikompli jikkundanna n-nuqqas ta’ indipendenza tal-prosekuzzjoni u tal-ġudikatura u l-istrumentalizzazzjoni politika tas-sistema ġudizzjarja fit-Turkija u jistieden lill-awtoritajiet Torok jirrestawraw l-indipendenza ġudizzjarja, jirrispettaw il-libertà tal-istampa u jiżguraw il-konformità mal-obbligi internazzjonali tad-drittijiet tal-bniedem;
5.	Jistieden lis-SEAE jappoġġja b’mod adegwat lid-Delegazzjoni tal-UE fit-Turkija fl-intensifikar tal-osservazzjoni tal-proċessi tal-ġurnalisti u tal-ħaddiema tal-media detenuti u fit-tqajjim tal-każijiet tagħhom mal-awtoritajiet Torok fil-livelli kollha, filwaqt li jżomm relazzjonijiet mill-qrib mas-soċjetà ċivili;
[bookmark: TextBodyEnd]6.	Jagħti istruzzjonijiet lill-President tiegħu biex tgħaddi din ir-riżoluzzjoni lill-Kunsill, lill-Kummissjoni, lis-SEAE, kif ukoll lill-President, lill-Gvern u lill-Parlament tat-Turkija u tara li tiġi tradotta għal-lingwa Torka.

